Imtella' Frar 2, 2021 Rapport: Ruth Castillo Deċiżjoni tal-Qorti tal-Appell dwar l-aċċess ta' nanniet Taljani għan-neputija tagħhom, li tgħix Malta, qed titqies bħala importanti mill-Fondazzjoni Nanniet Malta, li ilha titkellem dwar każijiet ta' nanniet li jiġu mċaħħda milli jaraw lin-neputijiet tagħhom. Il-Qorti tal-Appell qalet li bħala nanniet għandhom dritt li jitolbu biex jaraw lin-neputija. Il-Qorti stabbiliet il-prinċipju li n-nanniet jistgħu jmorru l-qorti biex ikollhom aċċess għan-neputijiet, bid-deċiżjoni għandha dejjem tittieħed fl-aqwa interess tat-tfal. Dan ħareġ fid-deċiżjoni tal-Qorti tal-Appell fil-kawża ta' nanniet Taljani ta' tifla ta' erba' snin li tgħix Malta u li fetħu kawża fil-Qorti tal-Familja biex ikollhom kuntatt man-neputija tagħhom. Il-Qorti tal-Appell qalet li f'dan il-każ, hija l-Qorti tal-Familja li għandha tiddeċiedi dwar jekk hux fl-aqwa interess tat-tifla li jkollha xi tip ta' kuntatt man-nanniet tagħha, wara li tqis l-oġġezzjonijiet tal-ġenituri. Qalet li f'dan il-każ mhux qed tiddikjara li n-nanniet għadhom dritt garantit li jżuru lin-neputija, imma bħala nanniet, għandhom id-dritt li jistaqsu li jżuruha. Il-Fundatur tal-Fondazzjoni Nanniet Malta, Philip Chircop, qal li din id-deċiżjoni toħloq preċedent biex in-nanniet li huma mċaħħda mill-għożża tan-neputijiet jiftħu kawża l-Qorti. "Għal dawk in-nanniet li intortament, innoċentament qed jiġu mċaħħda u anke t-tfal qed jiġu mċaħħda li huwa importanti, li qed toħloq trawma speċjalment meta l-ġenituri qed jisseparaw, ġieli jkollna każi meta l-ġenituri ma jkunux isseparati imma xi ħadd jiddeċiedi jien ma rridekx tieħu t-tfal tiegħek għand ommok jew vici-versa l-mara, jiġifieri issa ġie stabbilit li iva n-nanniet ingħataw id-dritt li jiġu meqjusa li jistgħu jiftħu l-kawża." Is-Sur Chircop qal li hawn mijiet ta' nanniet li jinsabu f'din is-sitwazzjoni. Il-Fondazzjoni Nanniet Malta ilha mill-2016 titkellem dwar din il-kwistjoni li tqajmet għall-ewwel darba fil-Parlament tan-Nanniet. Żied jgħid l li n-neputijiet għandhom jittieħdu jaraw lin-nanniet kollha irrispettivament mal-liema ġenitur ikunu.